কখনও চার্লি চ্যাপলিন, কখনও বা রাজ কাপূর। ঋতুপর্ণ ঘোষের ছবির  টুকরো দৃশ্য। বুধবার সন্ধ্যায় দীনবন্ধু মঞ্চে এ ভাবেই শুরু হল ১৫ তম শিলিগুড়ি আন্তর্জাতিক চলচ্চিত্র উত্‌সব। প্রদীপ জ্বালিয়ে চলচ্চিত্র পরিচালক কৌশিক গঙ্গোপাধ্যায় যখন উত্‌সবের আনুষ্ঠানিক সূচনা করলেন কখন হাতহালিতে ভরে উঠল প্রেক্ষাগৃহ। ছিলেন উত্তরবঙ্গ উন্নয়ন মন্ত্রী গৌতম দেব, শিলিগুড়ি পুলিশ কমিশনার জগমোহন, জলপাইগুড়ির জেলাশাসক পৃথা সরকার। এ দিন উদ্বোধনী ছবি হিসাবে দেখানো হয় কৌশিক গঙ্গোপাধ্যায়ের নতুন ছবি ‘খাদ’। এমন একটা সময়ে যখন ছবিটি বিভিন্ন সিনেমা হলে চলছেও। তা সত্ত্বেও প্রযোজক রাজি হওয়ায় শিলিগুড়ির চলচ্চিত্র উত্‌সবে ছবিটি দেখানো সম্ভব হয়েছে। এই উত্‌সব নিয়ে আগ্রহী শিলিগুড়ির চলচ্চিত্রপ্রেমীরাও। মঞ্চ চত্বরে ছিল উত্‌সবের মেজাজ। প্রকাশিত হয় শিলিগুড়ি সিনে সোসাইটির মুখপত্র ‘সিনেভাষ’-এর বিশেষ সংখ্যা। কৌশিকবাবু বলেন, “আমি সম্মানিত। খাদ ছবিটির সিংহভাগ শু্যটিং হয়েছে উত্তরবঙ্গেই-মালবাজার, গরুমারা, জোরথাং এলাকায়। তাই ছবিটি এই চলচ্চিত্র উত্‌সবে দেখানো তাত্‌পর্যপূর্ণ।” আগামী সাত দিন ধরে ১৮ টি ছবি দেখানো হবে। বেলা ১টা, ৪টা এবং ৭ টা থেকে শো। তবে ২০,২১ এবং ২৬ নভেম্বর প্রথম শো থাকছে না। আজ, বৃহস্পতিবার দেখানো হবে ‘মেমরিজ অন স্টোন’ এবং ইরানের ছবি ‘ফাইনাল হুইসেল’। শুক্রবার অস্ট্রেলিয়ার চার্লিস কান্ট্রি, এবং ইকুয়েডরের ‘হলিডে’।